Dôvodová správa

Všeobecná časť

	Zdravotnícke zariadenia, ktoré sa na základe zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov majú transformovať na akciové spoločnosti, budú od januára 2005 práve v procese transformácie veľmi zraniteľné. Riešenie ich záväzkov ešte nie je dokončené, pričom vláda SR na krytie záväzkov zdravotných zariadení uvoľnila 7,3 mld. Sk a na sumu 1,3 mld. Sk ešte hľadá zdroje. Zároveň nie je doriešený záväzok zdravotníckych zariadení voči Sociálnej poisťovni. 

	V týchto podmienkach Ministerstvo zdravotníctva SR považuje za účelné dočasne obmedziť možnosť exekúcie majetku, liekov a finančných prostriedkov na účtoch týchto zdravotníckych zariadení a spustiť tvrdé rozpočtové obmedzenia až od momentu ich transformácie na akciové spoločnosti. V tomto časovom období zároveň dôjde k definitívnemu vyriešeniu ich záväzkov.
	
	Návrh zákona nezakladá zvýšené nároky na štátny rozpočet, nemá vplyv na rozpočet obcí a vyšších územných celkov a nemá vplyv na zamestnanosť a životné prostredie.
	
Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Doložka zlučiteľnosti
návrhu zákona s právom Európskych spoločenstiev a právom Európskej únie

1.	Navrhovateľ návrhu zákona: vláda Slovenskej republiky

2.	Názov návrhu zákona: Návrh zákona, ktorým sa mení a dopĺňa zákon č. 578/2004 Z. z.  o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov 

3.	Záväzky Slovenskej republiky vo vzťahu k Európskym spoločenstvám a Európskej únii:
a)	návrh zákona  svojou problematikou nie je prioritou aproximácie práva, 
b)	Slovenská republika neprevzala žiadny záväzok vo vzťahu k upravovanej problematike v návrhu zákona.

4.	Problematika  návrhu zákona:
a)  	nie je upravená v primárnom práve 
b) 	nie je upravená v sekundárnom práve 

5.	Stupeň zlučiteľnosti návrhu zákona s právom Európskych spoločenstiev a právom Európskej únie: bezpredmetné

6.	Gestor: bezpredmetné

7.	Účasť expertov pri príprave návrhu zákona: nebola
Doložka finančných, ekonomických a environmentálnych vplyvov
a vplyvov na zamestnanosť

Návrh zákona nezakladá zvýšené nároky na verejné financie.

Návrh zákona nemá dodatočný finančný dopad na obyvateľov a hospodárenie podnikateľskej sféry.

Návrh zákona nemá dopad na životné prostredie.

Návrh zákona nemá vplyv na zamestnanosť.

Osobitná časť

K článku I

K bodu 1
	Navrhuje sa rozšíriť splnomocňovacie ustanovenie vzhľadom na prípadnú potrebu upraviť rozsah praxe aj v iných zdravotníckych povolaniach.

K bodu 2	
	Navrhuje sa vylúčiť z exekúcií a výkonu rozhodnutia taxatívne vymedzené finančné prostriedky a majetok štátu v správe zdravotníckych zariadení až do času ukončenia transformácie – do vzniku akciových spoločností.

K článku II
	Dátum účinnosti sa navrhuje v nadväznosti na návrh na skrátené legislatívne konanie.